Na temelju članka 3. stavak 2. Pravilnika o uvjetima i načinu održavanja reda u lukama i na ostalim dijelovima unutrašnjih morskih voda i teritorijalnog mora Republike Hrvatske (NN br. 90/05, 10/08, 155/08, 127/10, i 80/12) te članka 7. Pravilnika o izmjenama i dopunama Pravilnika o sigurnosti pomorske plovidbe u unutarnjim morskim vodama i teritorijalnom moru Republike Hrvatske te načinu i uvjetima obavljanja nadzora i upravljanja pomorskim prometom (NN br. 140/14) Lošinjska plovidba – Brodogradilište d.o.o., Mali Lošinj je odlukom direktora dana 07.12.2015. donijela 
PRAVILNIK O UVJETIMA I NAČINU ODRŽAVANJA REDA U LUCI POSEBNE NAMJENE - BRODOGRADILIŠTA MALI LOŠINJ

I.  OPĆE ODREDBE
Članak 1.
Ovim se Pravilnikom propisuju red u luci, postupak javljanja, način uplovljavanja, pristajanja, vezivanja, premještanja, sidrenja i isplovljavanja pomorskih objekata, način kontrole nad obavljanjem tih radnji te uvjeti korištenja luke posebne namjene brodogradilište „Mali Lošinj“ (u daljnjem tekstu: Luka).

Članak 2.

U smislu ovog Pravilnika izrazi imaju sljedeće značenje: 

1. brod je plovni objekt, osim ratnog broda, namijenjen za plovidbu morem, čija je duljina  veća od 12 metara, a bruto tonaža veća od 15, ili je ovlašten prevoziti više od 12 putnika,

2. tehnički plovni objekt je brod, sa ili bez mehaničkog poriva koji je namijenjen za obavljanje tehničkih radova,
3. plutajući objekt je pomorski objekt stalno privezan ili usidren na moru, koji nije namijenjen za plovidbu,
4. zapovjednik je osoba koja upravlja brodom te osoba koja upravlja plutajućim objektom,
5. pomorski agent je pravna ili fizička osoba koja je upisana u Upisnik pomorskih agenata u skladu s odredbama Pomorskog zakonika i odgovarajućih podzakonskih propisa koja je ovlaštena u ime i za račun broda obavljati poslove prihvata i/ili otpreme broda uključujući razmjenu podataka, dokumenata i isprava,
6. veza brod/luka je uzajamno djelovanje koje nastaje kada je brod pod izravnim i neposrednim utjecajem postupaka koji uključuju kretanje osoba i roba ili pružanje lučkih usluga na brodu ili s broda,
7. brod na sidrištu je brod u lučkom ili drugom području u nadležnosti luke, ali ne na vezu, a koji ima uspostavljenu vezu brod/luka,
8. lučko peljarenje je peljarenje plovnog objekta u području luke do određene granice,
9. tegljenje je svaka usluga koju plovilo tegljač pruža drugom brodu ili brodici vučenjem, potiskivanjem, zadržavanjem, pomicanjem, ili premještanjem u luci ili izvan luke,
10. naručitelj je pravna ili fizička osoba u čije ime i za čiji račun je sklopljen ugovor o popravku, preinaci ili gradnji broda,
11. ovlašteni predstavnik naručitelja je pravna ili fizička osoba koju je ugovorom naručitelj ovlastio da ga zastupa pri popravku, preinaci i gradnji broda ili u slučaju izvedbe ostalih naručenih usluga; u slučaju da naručitelj ne postupi na opisani način, ovlaštenim predstavnikom naručitelja smatrat će se zapovjednik broda,
12. ovlašteni predstavnik Luke je rukovoditelj pogona Luke ili osoba kojoj on povjeri stanovite ovlasti; u slučaju povjeravanja pojedinih ovlasti ili dužnosti prema ovom Pravilniku rukovoditelj pogona dužan je osigurati da zapovjednici brodova i/ili druge zainteresirane osobe budu upoznate s imenom osobe na koju su ovlasti prenijete, te opsegom ovlasti ili dužnosti,
13. ugovor je pisani zapis kojim se uređuje odnos naručitelja i Luke radi popravka, preinake ili gradnje broda,
14. procijenjeno vrijeme dolaska broda u luku (ETA) je procijenjeno vrijeme dolaska broda na peljarsku stanicu na poziciju (obalnog odnosno) lučkog peljarenja, na vez ili sidrište, ovisno što je ranije,
15. stvarno vrijeme dolaska broda u luku (ATA) je vrijeme kada je brod na sidrištu oborio sidro, istegao sidreni lanac i istakao sidrene oznake, te putem radio stanice potvrdio vrijeme i poziciju sidrenja, odnosno vrijeme dolaska broda na peljarsku stanicu ako brod uplovljava u luku uz pomoć peljara, odnosno ako brod uplovljava bez peljara vrijeme priveza na odobrenom vezu, ovisno što je ranije,
16. procijenjeno vrijeme odlaska broda iz luke (ETD) je procijenjeno vrijeme odlaska broda na peljarsku stanicu na poziciju (obalnog odnosno) lučkog peljarenja, odlaska broda sa veza ili sidrišta, ovisno što je ranije,
17. stvarno vrijeme odlaska broda iz luke (ATD) je vrijeme kada je brod na sidrištu podignuo sidro, te putem radio stanice potvrdio vrijeme odlaska, odnosno vrijeme odveza na odobrenom vezu, ovisno što je kasnije,
18. IMO FAL Konvencija je IMO Konvencija o olakšicama u međunarodnom pomorskom prometu, 1965. kako je izmijenjena i dopunjena,
19. IMO FAL obrasci su standardizirani IMO FAL obrasci 1-6 u A-4 formatu kako su propisani IMO FAL Konvencijom,
20. tijelo koje upravlja lukom jest lučka uprava odnosno ovlaštenik koncesije za luke posebne namjene,
21. VTS centar je centar iz kojeg VTS služba pruža VTS usluge,
22. Rijeka sektor upravljanja obuhvaća područje VTS sektora Rijeka umanjeno za sektor manevriranja Rijeka,
23. MRCC Rijeka je Nacionalna središnjica za usklađivanje traganja i spašavanja na moru,
24. kapetanija je lučka kapetanija odnosno ispostava lučke kapetanije Rijeka u Malom Lošinju.
Članak 3.
Područje luke obuhvaća kopneni i morski dio kako je određeno Odlukom o koncesiji pomorskog dobra u svrhu gospodarskog korištenja luke posebne namjene - brodogradilište Mali Lošinj (NN br. 74/00), Ugovorom o koncesiji pomorskog dobra u svrhu gospodarskog korištenja luke posebne namjene - brodogradilišta Mali Lošinj od 16. kolovoza 2000. godine, kao i Dodatkom br. 1. ugovoru o koncesiji pomorskog dobra u svrhu gospodarskog korištenja luke posebne namjene - brodogradilište Mali Lošinj, od 27. lipnja 2002. godine).
Područje luke prikazano je u Prilogu 1. koji čini sastavni dio ovog Pravilnika.
Članak 4.
Luka je smještena u jugoistočnom dijelu Malološinjskog zaljeva između Gradske luke Mali Lošinj i luke posebne namjene „Y/C Marina Mali Lošinj“. 

Luka je namijenjena za gradnju, popravak, održavanje te za podizanje, spuštanje i izvlačenje brodova domaće i strane zastave.

Članak 5.
Obzirom na namjenu luku čine četiri tehnološke cjeline (bazena) s pripadajućom infrastrukturom i suprastrukturom i to: 

A - centralni bazen s betonskim operativnim obalama A1, A2 i A3, 

B - bazen plutajućeg doka, 

C - sjeverni bazen s operativnom obalom C1, navozom C2 i starom djelomično izgrađenom obalom C3,
D - operativni plato s pripadajućom nadgradnjom.

Tehnološke cjeline luke prikazane su u Prilogu 2. i Prilogu 3. koji čine sastavni dio ovog Pravilnika. 
Članak 6.
A - centralni bazen smješten je na srednjem i južnom dijelu luke. Na jugu graniči sa sjevernim dijelom operativne obale Gradske luke Mali Lošinj. Sastoji se od A1 - južne prilazne operativne obale, A2 - istočne operativne obale i A3 - sjeverne operativne obale.

A1 - južna prilazna operativna obala dugačka je 145 metra, visine 1,5 metara te minimalne dubine 6,5 metara. Uz operativnu obalu A1 zabranjeno je pristajanje brodova dužine preko svega veće od 140 metara. Obala je prvenstveno namijenjena za privez brodova na popravku, potom za brodove na održavanju i konačno za brodove na čekanju.

A2 - sjeveroistočna operativna obala, u kontinuitetu je prethodne obale, dužina je 333 metra, visine 1,5 metara, minimalne dubine u južnom dijelu 6,5 metara. Uz operativnu obalu A2 zabranjeno je pristajanje broda čija dužina preko svega prelazi 160 metara.  Obala je namijenjena prvenstveno za privez brodova na popravku, zatim onih koji su na održavanju i konačno za brodove na čekanju.

A3 - sjeverozapadna operativna obala (prilaz plutajućem doku) lomi se u smjeru jugozapada, dužine je 73 metra, visine 1,5 metara, minimalne dubine 3,5 metara. Uz operativnu obalu A3 zabranjeno je pristajanje broda čija dužina preko svega prelazi 50 metara. Obala je namijenjena kao pričuvni vez prvenstveno za novogradnju, zatim za brodove na popravku, slijede brodovi koji su na održavanju i konačno za brodove na čekanju.
Članak 7.
B - bazen plutajućeg doka smješten je na zapadnoj strani akvatorija luke, a njegov sjeveroistočni dio nastavlja se na prilaznu obalu A3 (vidjeti Prilog 2.). U plutajući dok uplovljava se iz smjera jugoistoka. 

B1 - plutajući dok dužine je 141 metar, širine 38 metara, gaz 3,5 metara, mogući uron 10 metara. Nosivost istočne dizalice doka je 8 tona, a zapadne 4 tone.

Plutajući dok je namjenjen za dokovanje brodova čiji je deplasman manji od 15.000 tona. 

U skladu s uobičajenim pravilima proizvodnog procesa i pod uvjetima koje je propisao Hrvatski registar brodova u plutajućem doku može se istovremeno nalaziti više manjih brodova. 

Za trajanja povoljnih meteoroloških uvjeta, uz odobrenje ovlaštenog predstavnika Luke i uz suglasnost zapovjednika, bok doka može poslužiti kao kratkotrajni pričuvni vez.

Članak 8.
C - sjeverni bazen smješten je u sjeverozapadnom dijelu luke. Na sjeverozapadu graniči s y/c Marina Mali Lošinj (vidjeti Prilog 3). Sastoji se od C1 - sjevernog dijela operativne obale prilaza plutajućem doku, C2 - navoza i C3 - sjeverozapadne, djelomično izgrađena obale koja graniči s y/c Marina Mali Lošinj.
C1 - obala Prilaz doku je dužine 64 metra, visine 1,5 metara, u korijenu minimalne dubine 3 metara. Uz operativnu obalu C1 zabranjeno je uplovljavanje i privez broda dužine preko svega veće od 50 metara. Obala je namijenjena kao operativni vez prvenstveno za novogradnju, zatim za brodove na popravku, slijede oni na održavanju i konačno za brodove na čekanju.

C2 - navoz u nastavku je prethodne obale te se lomi pod kutom od 90˚ u smjeru sjeverozapada. Usjek u kopno dugačak je 32 metra, širina je 17 metra. Navoz je namijenjen za novogradnju, te za izvlačenje manjih brodova radi popravka ili održavanja.

C3 - sjeverozapadna, djelomično izgrađena obala nalazi se između navoza i ograde koja predstavlja granicu s y/c Marina Mali Lošinj. Sastoji se od 6 metara betonske obale i 17 metara improvizirane obale na metalnoj konstrukciji, visine 1,5 metara, minimalne dubine 2 metra.
Uz operativnu obalu C3 zabranjeno je uplovljavanje i privez broda čija dužina preko svega prelazi 20 metara. Obala je namijenjena kao pričuvni vez uz obalu ili u četverovez prvenstveno brodova na popravku, a zatim brodova na održavanju ili čekanju.

Članak 9.
D - operativni plato s morske strane je omeđen s akvatorijem bazena i operativnim obalama, a s kopnene strane sa željeznom ogradom i ulaznim vratima okrenutim prema prometnicama i         y/c Marina Mali Lošinj (vidjeti Prilog 2.).
Ograđeni operativni plato je približne površine 19.319 m2. Na njemu se nalaze 3 izgrađena objekta - hale, obalna dizalica nosivosti 5/10 tona (5 t na 30 metara), obalna dizalica nosivosti 8 t, uprava, nadzirani ulaz i ostala infrastruktura potrebna za neometani rad luke.

Namjena operativnog platoa je novogradnja, popravak, održavanje, izvlačenje, te planiranje, priprema i proizvodnja prilagođena uobičajenim procesima rada za luke brodogradilišta.
Članak 10.
Lukom upravlja Lošinjska plovidba - Brodogradilište d.o.o. Mali Lošinj.

Lukom u ime Lošinjska plovidba - Brodogradilište d.o.o. upravlja ovlašteni predstavnik Luke.

Ovlašteni predstavnik Luke je Boris Franki Pahljina Hernandez.
Članak 11.

Lošinjska plovidba - Brodogradilište d.o.o. dužno je održavati dubine u morskom području kojim upravlja (vidjeti Prilog 4.) na način kako je definirano Odlukom o koncesiji pomorskog dobra u svrhu gospodarskog korištenja luke posebne namjene - brodogradilište Mali Lošinj.

Dubine su prikazane u Prilogu 4. koji čini sastavni dio ovog Pravilnika. 
Članak 12.
Za potrebe primjene ovog Pravilnika odredbe koje se primjenjuju na brod na odgovarajući način primjenjivat će se i na plutajuće objekte te tehničke plovne objekte.

Pored odredaba ovog Pravilnika na području luke primjenjuju se propisi o sigurnosnoj zaštiti brodova i luka, sigurnosti plovidbe, zaštiti okoliša, prijelazu državne granice, zaštiti na radu te carinski, zdravstveni, sanitarni, veterinarski, fitopatološki i drugi propisi. 
Članak 13.
Nadzor nad provedbom sigurnosti plovidbe i redom u luci obavlja Lučka kapetanija Rijeka – ispostava Mali Lošinj (u daljnjem tekstu: Kapetanija).
II. NAJAVA, PRIJAVA DOLASKA I PRIVEZ BRODA
1. Najava i prijava dolaska broda korištenjem sustava CIMIS
Članak 14.
Zapovjednik broda kojim se obavlja međunarodni pomorski prijevoz odnosno agent mora najaviti dolazak u luku sustavom CIMIS, uz slijedeće podatke:

Podaci o brodu: ime broda, vrsta broda, IMO broj, MMSI broj, pozivni znak, država zastave, luka upisa, ime i prezime zapovjednika, podaci o agentu broda (ime, tel.), Inmarsat pozivni brojevi ako su dostupni, bruto tonaža (BT), neto tonaža (NT), nosivost broda (DWT), dužina preko svega (m), širina (m), godina gradnje, gaz broda (m), gaz na ljetnoj vodenoj liniji(m), snaga porivnog stroja kW, klasifikacijsko društvo, kategorija plovidbe, brodar, vlasnik, ime Kompanije, identifikacijski broj Kompanije, datum polaganja kobilice (dd,mm,yyyy), kao i drugi podaci u skladu s IMO FAL obrascem. 

Podaci o putovanju: broj putovanja, procijenjeno vrijeme dolaska (ETA), procijenjeno vrijeme odlaska (ETD), ukupan broj osoba na brodu, luka iz koje dolazi (prethodna luka), država iz koje dolazi, luka dolaska/luka odlaska, sljedeća luka, sljedeća država, mjesto najave, datum najave, pozicija broda u luci (vez ili sidrište), ISPS kod lučkog područja dolaska (ako je poznato), kratak opis putovanja (prethodne i slijedeće luke te gdje će se iskrcati preostali teret), gaz dolaska, za brodove na kružnom putovanju: popis luka dolaska broda počevši od prve luke odlaska do posljednje luke dolaska pojedinog kružnog putovanja, uključujući procijenjeno vrijeme dolaska u svaku od luka (ETA), kao i drugi podaci u skladu s IMO FAL obrascem. 

Podaci o posadi: broj članova posade, broj slijepih putnika na brodu (ako je poznato) kao i drugi podaci u skladu s IMO FAL obrascem Popisa posade.
Podaci o putnicima: broj putnika, luka ukrcaja putnika, zemlja ukrcaja putnika, luka iskrcaja putnika, zemlja iskrcaja putnika, tranzitni putnik ili ne, kao i drugi podaci u skladu s IMO FAL obrascem Popisa putnika.
Podaci o teretu: kratak opis tereta, vrsta tereta, ukrcaj/iskrcaj tereta, luka u kojoj je dan izvještaj, luka ukrcaja tereta, zemlja ukrcaja tereta, luka iskrcaja tereta, zemlja iskrcaja tereta, oznake i brojevi (uključujući polazne luke pošiljke tereta), broj i vrsta pakiranja, opis robe, WCO HS kod robe, dimenzije robe (ako je primjenjivo), smještaj na brodu, neto težina, bruto težina, mjerna jedinica, zemlja polaska tereta, zemlja odredišta tereta, ukrcajna jedinica, broj jedinica tereta, kao i druge podatke u skladu s IMO FAL obrascem Popisa tereta.

Podaci o brodskom otpadu i ostacima tereta: ime, pozivni znak i IMO broj broda, država pripadnosti, predviđeno vrijeme dolaska (ETA), predviđeno vrijeme odlaska (ETD), prethodna luka uplovljenja, sljedeća luka, zadnja luka i datum dostavljanja brodskog otpada, vrsta i količina otpada i ostataka tereta koji se dostavlja i/ili ostaje na brodu te postotak od maksimalnog uskladištenja, količina otpada koja ostaje na brodu, luka u kojoj će se dostaviti preostala količina otpada, procijenjena količina otpada (m3) koja će nastati između prijave i sljedeće luke. 
Podaci o sigurnosnoj zaštiti broda: pozicija broda u trenutku slanja podataka, ime i prezime SSO, ime i prezime CSO, 24 satni kontakt podaci CSO, stupanj sigurnosti broda, posljednjih 10 luka u koje je brod uplovio s datumom od-do, državom luke, UNLOCODE (ako raspoloživ), lučko postrojenje, stupanj sigurnosti, primarni razlog dolaska broda u luku, posjeduje li brod odobreni SSP, posebne ili dodatne mjere sigurnosne zaštite iznad onih u odobrenom SSP, navesti brod-brod aktivnosti u posljednjih 10 luka na lučkim postrojenjima, da li su tijekom navedenih brod-brod aktivnosti poštivane procedure iz odobrenog SSP, Ako ne, navesti datum od-do, poziciju broda ili long/lat, vrstu brod-brod aktivnosti, primjenjene mjere sigurnosne zaštite, dodatne obavijesti koje se odnose na sigurnosnu zaštitu, identifikacija osobe koja pruža podatke (zapovjednik, SSO, CSO, agent), da li brod posjeduje valjanu ISSC ako da podaci o Međunarodnoj svjedodžbi o sigurnosnoj zaštiti broda (datum valjanosti svjedodžbe, naziv tijela koje ju je izdalo), ako ne: obrazloženje, popis posade u privitku da/ne, popis putnika u privitku da/ne.

Podaci o mjestu i datumu najave, ime i prezime osobe koja je sastavila podatke u najavi, te potpis službene osobe.
Iznimno, u izvanrednim slučajevima, kada zbog tehničkih poteškoća predstavnik broda nije u mogućnosti službeni postupak prihvata i/ili otpreme broda izvršiti korištenjem sustava CIMIS, isti je dužan faksom, elektroničkom poštom ili osobno dostaviti propisane brodske podatke, dokumente i isprave nadležnim tijelima u luci u propisanim rokovima.
Članak 15.
Osim podataka iz članka 14. ovog Pravilnika zapovjednik odnosno agent broda mora dostaviti sljedeće dokumente i isprave:

1. Svjedodžbu o upisu broda u upisnik brodova,

2. Potvrdu o sposobnosti broda za krcanje opasnih tvari,

3. Međunarodnu svjedodžbu o sigurnosnoj zaštiti (ISSC)

4. Međunarodnu svjedodžbu o sustavu protiv obrastanja (AFS).

5. Ispravu o postojanju osiguranja/financijskog jamstva i periodu njegove valjanosti, te tijelu/instituciji koje je izdalo takvo jamstvo u pogledu:

a. štete zbog onečišćenja pogonskim uljem (BUNKER),

b. pokrića troškova lociranja, označavanja i uklanjanja podrtine (WRECK),

c. građanske odgovornosti za štetu zbog onečišćenja uljem (CLC),
d. odgovornosti pomorskog prijevoznika za putnike u slučaju nezgode,
e. odgovornosti za pomorske tražbine.

Zapovjednik odnosno agent broda dužan je dostaviti, kada je to primjenjivo prema posebnim propisima, podatke, obrasce i dokumente u svezi upravljanja balastnim vodama.

Zapovjednik broda ili njegov agent moraju najaviti dolazak broda najmanje 24 sata prije ETA ili najkasnije po isplovljenju iz prethodne luke ako je trajanje putovanja kraće od 24 sata ili ako luka odredišta nije poznata u trenutku isplovljenja iz prethodne luke ili je promijenjena za vrijeme putovanja, odmah po saznanju tih podataka.
Članak 16.
Zapovjednik broda ili agent broda koji prevozi opasne tvari dužan je najaviti dolazak broda najmanje 48 sati prije uplovljavanja, te dostaviti putem sustava CIMIS Deklaraciju o opasnim i/ili onečišćujućim tvarima sukladno propisima o prijevozu opasnih tvari u pomorskom prometu.
Članak 17.
Ukoliko se najava odnosi na brod koji je raspoloživ za prošireni inspekcijski pregled u skladu s posebnim propisima kojima su uređena pitanja inspekcijskog pregleda brodova, zapovjednik broda ili agent dužni su dostaviti Najavu dolaska broda najmanje 72 sata prije ETA ili najkasnije po isplovljenju iz prethodne luke ako je trajanje putovanja kraće od 72 sata.
Članak 18.
Prilikom prijave dolaska broda zapovjednik broda dužan je Kapetaniji i nadležnim tijelima državne uprave dostaviti putem sustava CIMIS Izjavu o brodskim zalihama, Izjavu o osobnim stvarima članova posade, knjigu popisa posade (brodovi hrvatske državne pripadnosti), Međunarodnu izjavu o zdravstvenom stanju osoba na brodu te sljedeće podatke: dan i sat dolaska (ATA), gaz dolaska pramac, gaz dolaska krma, sljedeća luka.

Zapovjednik broda ili agent broda dužan je dokumente, isprave i podatke iz stavka 1. ovog članka dostaviti najkasnije 12 sati nakon ATA, ili ranije na zahtjev nadležnih tijela.
2. VTS  i ostali načini komunikacije
Članak 19.
Zapovjednik broda dužan je izvijestiti VTS službu 15 minuta prije ulaska ili najkasnije na ulasku u sektor upravljanja pozivom "VTS RIJEKA" na VHF radijskom kanalu, Ch 14 i predati Izvješće o poziciji broda.

U iznimnim situacijama komunikacija se može obaviti i putem drugih dostupnih komunikacijskih sredstava (telefon, telefax, e-mail).

Članak 20.
Zapovjednici brodova koji uplovljavaju i isplovljavaju iz luke, prilikom uplovljavanja i isplovljavanja iz Malološinjskog zaljeva dužni su se javiti Luci na VHF radijskom kanalu, Ch 12. 
Veza s ovlaštenim predstavnikom Luke uspostavlja se na VHF radijskom kanalu, Ch 16/12, s pozivnim znakom “Brodogradilište Mali Lošinj” (ML Shipyard) te elektroničkim putem na e-mail adresu: lp-brodogradiliste@ri.t-com.hr; lpbgd-sales@ri.t-com.hr.
Članak 21.
Komunikacije, osim VTS komunikacija, mogu se obavljati na VHF radijskom kanalu izvan VTS sustava, osim prijave dolazaka i odlazaka brodova obveznika sudjelovanja u VTS uslugama.

Komunikacija između subjekata pomorskog prometa odvija se kad je god moguće uporabom komunikacijskih poruka i njihovih oznaka kako su utvrđene u Prilogu 3. Pravilnika o sigurnosti pomorske plovidbe u unutarnjim morskim vodama i teritorijalnom moru Republike Hrvatske te načinu i uvjetima obavljanja nadzora i upravljanja pomorskim prometom.


3. Sidrenje i peljarenje
Članak 22.
Za sigurnu plovidbu lukom, uplovljavanje u luku, sidrenje ili preuzimanje peljara, zapovjednik plovila dužan je koristiti službene pomorske karte i planove te druge navigacijske publikacije.
Članak 23.
U luci brodogradilišta Mali Lošinj zabranjeno je sidrenje.
Članak 24.
Zapovjednik broda dužan je izvijestiti VTS službu najmanje 15 minuta prije dolaska na vez/sidrište ili najkasnije prilikom uplovljenja pozivom "VTS RIJEKA" na VHF radijskom kanalu, Ch 14 i predati Ulazno izvješće.

 Ulazno izvješće (Entry report) treba sadržavati slijedeće :

A. ime broda 

B. pozivni znak

C. iskaz namjere: "uplovljavanje u brodogradilište Mali Lošinj"

D. mjesto priveza/sidrenja.
Članak 25.
Ukoliko brod sidri, zapovjednik treba komunicirati s VTS službom Rijeka pozivom "VTS RIJEKA" na VHF radijskom kanalu, Ch 14, te usidriti ispred uvale Artatore na približnoj poziciji    ( = 44º 34' N i ( = 014º 25' E ili usidriti na nekom drugom prikladnom mjestu prema nalogu VTS službe Rijeka. 
Sidrenjem je zabranjeno ometati sigurnost plovidbe i redoviti pomorski promet u Malološinjskom zaljevu.
Članak 26.
Lučko peljarenje u luci Mali Lošinj obvezno je za brodove od 500 BT ili veće.
Peljarenje je obvezno i kod ulaska i izlaska broda u i iz doka.
Lučko peljarenje je obavezno i u luci ako se brod pomiče uzduž obale uporabom vlastitog porivnog stroja ili mijenja operativnu obalu.

Članak 27.
Zapovjednik broda dužan je najkasnije dva sata prije dolaska na poziciju ukrcaja peljara obavijestiti peljarsku postaju o namjeri uplovljavanja.

Peljarska postaja poziva se na VHF radijskom kanalu, Ch 12.
Peljar se prilikom dolaska broda ukrcava na mjestu za ukrcaj peljara koje je odredila     Kapetanija, a  koje je i označeno na  pomorskim  kartama na približnoj poziciji ( = 44o 33' 36'' N;   ( = 014o 25' 24'' E odnosno 0,5 M sjeverno od svjetionika na otočiću Murtar, a iskrcava se na obali nakon što je brod sigurno vezan ili podignut na dok cijelom svojom dužinom, a brodu izdano Odobrenje za slobodan promet s obalom. 

Članak 28.
Brod je dužan pri ukrcaju peljara peljarskoj brodici pružiti zavjetrinu, a peljaru osigurati siguran uspon na brod propisanim peljarskim ljestvama, sizom ili kombinacijom peljarskih ljestava i siza uz odgovarajuće osvjetljenje noću.
Članak 29.
Peljar je dužan za vrijeme peljarenja voditi brod i davati stručne savjete zapovjedniku peljarenog broda u svezi s plovidbom i manevriranjem pri uplovljavanju, pristajanju i privezu, odvezu i isplovljenju, sidrenjem te manevriranjem pri ulasku ili izlasku broda u/iz doka kao i upozoravati na uvjete plovidbe i propise koji vrijede za područje u kojem se brod peljari.
Članak 30.
Peljar je dužan neposredno po ukrcaju odnosno neposredno prije iskrcaja s broda stupiti u kontakt VHF radijskom postajom s VTMIS službom, te istu izvijestiti o vremenu ukrcaja i iskrcaja, te razmijeniti informacije o:

1)  vremenu početka i završetka peljarenja,

2)  poziciji/mjestu početka i završetka peljarenja,

3)  načinu uplovljavanja, isplovljavanja i premještanja broda,

4)  utvrđenom broju tegljača i

5)  stanju plovnog puta.
Članak 31.
Za cijelo vrijeme peljarenja peljar treba slušati radni kanal VTS sektora, Ch 14 kako bi ga VTS služba mogla kontaktirati i izvješćivati po potrebi.

Peljari mogu koristiti VHF radijski kanal, Ch 12, ali se radio komunikacija tijekom manevriranja ne smije izvoditi na kanalu sektora.

Članak 32.
Peljar je dužan bez odlaganja VHF radijskom postajom VTMIS službi odmah prijaviti uočene nedostatke koji mogu utjecati na sigurnost broda, sigurnost plovidbe ili predstavljaju prijetnju okolišu.

Članak 33.
Peljar je dužan odbiti peljarenje ako:

1) gaz broda ne odgovara dubini mora na mjestu određenom za privezivanje ili sidrenje broda,

odnosno ako na mjestu priveza broda nisu osigurani uvjeti da brod uvijek može biti sigurno privezan u plutajućem stanju;

2) brod nije sposoban za plovidbu ili ako od Kapetanije nije dobio dozvolu za uplovljavanje ili isplovljenje.

U slučaju odbijanja peljarenja, peljar je dužan o tome bez odlaganja izvijestiti VTMIS službu, te isto upisati u dnevnik peljarenja.

Članak 34.
Peljar je dužan bez odlaganja VHF radijskom postajom ili telefonom izvijestiti VTMIS službu, a najkasnije u roku od 24 sata u pismenom obliku ili elektronskom poštom izvijestiti Kapetaniju u sljedećim slučajevima:

1) povrede propisa koje je počinio peljareni ili drugi brod, a koje se odnose na sigurnost broda, posade, putnika i tereta, te zaštitu okoliša;

2) pomorske nezgode koju je prouzročio ili pretrpio peljareni brod;

3) svake radnje na peljarenom ili drugom brodu koja je dovela ili je mogla dovesti u opasnost koji od ovih brodova, plutajuće i druge objekte na plovnom putu ili im nanijeti štetu ili radnju koja je dovela do onečiščenja okoliša;

4) ako zapovjednik broda kojega treba peljariti ne prihvati savjete peljara u pogledu predstojećeg peljarenja;

5) ako sumnja da je zapovjednik broda pod utjecajem alkohola ili drugih opojnih sredstava.

Članak 35.
Za vrijeme obveznog peljarenja peljar ne smije napustiti zapovjednički most peljarenog broda prije nego obaviti peljarenje bez obzira na to što zapovjednik peljarenog broda ne prihvaća njegove savjete u svezi s plovidbom i manevriranjem pri uplovljavanju, pristajanju i privezu, odvezu i isplovljenju, sidrenjem te manevriranjem pri ulasku ili izlasku broda u/iz doka.
4. Tegljenje
Članak 36.
Agent broda dužan je kontaktirati zapovjednika te u dogovoru s peljarom pravovremeno naručiti tegljače.

Tegljača može naručiti zapovjednik broda, njegov zastupnik i ovlašteni predstavnik Luke.
Za manevriranje u luci ili premještanja broda treba koristiti dovoljan broj tegljača ili drugih odgovarajućih plovila kojima se osigurava sigurno manevriranje. 

Zapovjednik broda u dogovoru s peljarom određuje broj tegljača koji će se koristiti za manevriranje brodom.

Ako peljar smatra da broj i obilježja tegljača ne jamče sigurnost broda i luke za vrijeme manevriranja, obavijestit će o tome Kapetaniju koja će odrediti najmanji broj tegljača i njihova obilježja potrebna za siguran manevar broda.
 
5. Privez
Članak 37.
Lukom kao i Malološinjskim zaljevom u pravilu se plovi desnom stranom glavnog koridora, odnosno desno od zamišljene simetrale zaljeva koja polazi od korijena luke u smjeru sjeverozapad. 

Članak 38.
U luci je zabranjena plovidba brzinom većom od 2 čvora.

Članak 39.
Zapovjednici brodova koji dolaze ili odlaze iz luke dužni su koristiti usluge lučkih privezivača koje osigurava Luka.
Iznimno brodovi manji od 300 BT s posadom i plovila koja pružaju lučke usluge (osim plovnih dizalica) i kada su veća od 300 BT ne moraju koristiti uslugu lučkih privezivača.

Posada broda dužna je ostati na svojim mjestima sve dok brod ne bude sigurno privezan uz obalu ili dok se ne završi manevar dokovanja.
Članak 40.
Zapovjednik broda dužan je izvijestiti VTS službu nakon pristajanja i priveza/sidrenja pozivom "VTS RIJEKA" na VHF radijskom kanalu, Ch 14 i predati Dolazno izvješće.

Dolazno izvješće (Arrival report) treba sadržavati slijedeće:

A. Ime broda

B. Pozivni znak

C. Iskaz stanja: "vezan/usidren"

D. Mjesto priveza ili poziciju sidrenja.
Članak 41.
Ovlašteni predstavnik Luke određuje mjesto za privez broda u luci ili mjesto dokovanja uz prethodnu obavijest Kapetaniji najmanje 1 sat prije ETA.

Mjesto priveza broda u luci može biti uz obalu, uz drugi brod ili uz dok odnosno u doku.
Članak 42.
Kada u luci nema slobodnih vezova, dozvoljeno je da se uz bok drugog broda (alaj) priveže drugo plovilo iste dužine ili kraće od broda na koji se privezuje.
Članak 43.
Smatra se da je luka zakrčena kada su popunjeni svi raspoloživi vezovi.

Članak 44.
Privezivanje broda uz obalu, uz drugi brod ili uz dok završava se kada je brod sigurno vezan.

Članak 45.
Kapetanija može uskratiti suglasnost za privez broda na operativnoj obali iz opravdanih razloga odnosno kada primi prethodnu obavijest Luke da se time ugrožava sigurnost plovidbe, sigurnost i zaštita ljudskih života i objekata na obali ili na moru, te ako je brod u takvom stanju da bi se time onečistilo more.
Članak 46.
Kapetanija može brodu iz razloga sigurnosti plovidbe, sigurnosti i zaštite ljudskih života i okoliša, lučkih i drugih objekata uz prethodnu, a iznimno i uz naknadnu obavijest Luke, narediti da se već privezani i usidreni brod premjesti na drugi vez ili da se pomakne s dodijeljenog mu mjesta, te da se djelomično ili potpuno nakrcani plovni objekt ukloni s operativne obale na određenu poziciju.
Članak 47.
U slučaju vremenskih nepogoda ili drugih opasnosti po život i imovinu u luci ili ako procjeni da je razina sigurnosti broda, luke ili drugih objekata nedovoljna, ovlašteni predstavnik Luke, uz suglasnost Kapetanije, može zabraniti ili odgoditi ulazak i privez broda u luci.

Članak 48.
Brodovi za prijevoz opasnih tvari u tekućem ili plinovitom stanju prije uplovljavanja u luku moraju ishoditi Svjedodžbu o degazaciji (Gas Free Certificate).
6. Odobrenje za slobodan promet 
Članak 49.
Kapetanija na osnovi prijave dolaska u luku izdaje brodu koji dolazi iz inozemstva Odobrenje za slobodan promet s obalom nakon obavljene sanitarne, granično policijske kontrole i carinske provjere.

Osobe na brodu koji dolazi iz inozemstva ne smiju fizički kontaktirati s ostalim brodovima, organizacijama i građanima u luci prije nego što brod dobije Odobrenje za slobodan promet s obalom.

Odobrenje za slobodni promet s obalom moraju tražiti i brodovi koji dolaze iz domaće luke ako su tijekom putovanja došli u fizičku vezu s brodom odnosno brodicom koja dolazi iz inozemstva.
Članak 50.
Ukoliko nije dobio slobodni promet s obalom uz brod može pristati:

1)  javni brod,

2)  brod odnosno brodica radi pružanja pomoći spašavanja,

3)  tegljač radi tegljenja,

4)  peljarski brod odnosno brodica radi peljarenja.

Članak 51.
Brodovi koji podliježu obvezi traženja Odobrenja za slobodni promet s obalom moraju prije dolaska u luku danju istaknuti karantenski znak. 
Članak 52.

Brodovima koji radi svoje veličine ili drugog opravdanog razloga ne mogu pristati uz operativnu obalu graničnog prijelaza, na vlastiti zahtjev, granične formalnosti mogu se obaviti na drugoj operativnoj obali, odnosno na sidrištu van graničnog prijelaza, samo uz prethodnu najavu i uz pismenu suglasnost granične policije, carine i Kapetanije.

Članak 53.
Kada se granične formalnosti obavljaju na sidrištu, pri ukrcaju pomorskih vlasti brod je dužan plovilu koje ih prijevozi napraviti zavjetrinu, a službenim osobama osigurati siguran uspon na brod propisanim sizom uz prikladnu opremu i osvjetljenje noću.
III. RED U LUCI
1. Opće odredbe
Članak 54.
Ovlašteni predstavnik Luke dužan je zapovjedniku broda predati primjerak ovog Pravilnika, a zapovjednik broda dužan je pismeno potvrditi njegov primitak.
Pomorski agent dužan je upoznati zapovjednika broda s odredbama ovog Pravilnika te drugim propisima koji se primje​njuju u luci. 
Članak 55.
Zapovjednik broda dužan je tijekom boravka broda u luci pridržavati se odredbi ovog Pravilnika.

U slučaju dvojbe upute za provedbu i primjenu ovog Pravilnika i njegovo tumačenje zapovjedniku broda daje ovlašteni predstavnik Luke.

Članak 56.
Na području luke moraju se primjenjivati mjere i postupci sigurnosne zaštite sukladno Međunarodnom pravilniku o sigurnosnoj zaštiti brodova i lučkih prostora, Zakonu o sigurnosnoj zaštiti pomorskih brodova i luka te Planu sigurnosne zaštite luke posebne namjene brodogradilište „Mali Lošinj.

Osoba odgovorna za sigurnosnu zaštitu luke (PFSO) je Boris Franki Pahljina Hernandez.
Članak 57. 

Zapovjednik broda mora prilikom plovidbe, pristajanja, privezivanja i odvezivanja u luci postupati tako da tim radnjama ne ugrozi ljudske živote i ne onečiste more, te ne nanese štetu svom plovnom objektu, kao i drugim pomorskim objektima u luci, sudarom, udarom ili nasukanjem.

Članak 58.

Tijekom boravka broda u luci zapovjednik broda dužan je poduzeti potrebne mjere radi sprječavanja ugrožavanja sigurnosti ljudi, brodova i stvari na brodu, odnosno sprječavanja onečišćenja okoliša. 
Članak 59.

Luka je otvorena za prihvat brodova 24 sata dnevno.
Članak 60.
Za održavanje veza unutar Luke dopušteno je koristiti stalne i pokretne radijske postaje koje posjeduju valjanu dozvolu za uporabu.
Članak 61.
Ovlašteni predstavnik Luke dužan je upoznati zapovjednika broda neposredno nakon priveza broda o uobičajenom načinu komunikacije u slučaju ozljeda osoba, požara i eksplozije, potrebe napuštanja broda ili onečišćenja okoliša.

Članak 62.
Na lučkom području posebno je zabranjeno:

1. onemogućiti pristup napravama za privez,

2. vezivati brodove i brodice za plovidbene i druge oznake, naprave i uređaje koji nisu namijenjeni za privez i kretati se po njima,

3. neovlašteno postavljati, premještati, mijenjati, uklanjati ili oštećivati plovidbene i druge oznake ili naprave za privez,

4. oštećivati operativne obale teškim vozilima, smještajem teških predmeta preko dopuštenog opterećenja, zabijanjem klinova, greda i sl. u obalu, te dizati kamenje s obalnih zidova ili obavljati bilo koju drugu radnju kojom se nanosi šteta operativnim obalama,

5. zagađivati zrak ispuštanjem prašine, dima i drugih plinova iznad dozvoljenih količina utvrđenih posebnim propisima,

6. spaljivati otpad na brodu ili brodici,

7. koristiti se dotrajalim i neispravnim vezovima, 

8. ostavljati uključene grijalice i štednjake kada posada nije u neposrednoj blizini,

9. zagađivati more fekalijama i drugim otpadom,

10. odbacivati smeće izvan odlagališta za određenu  vrstu otpada,

11. loviti ribu i druge morske organizme,
12. proizvoditi buku iznad uobičajene i dopuštene razine,
13. obavljati degazaciju i čišćenje tankova tereta,
14. ploviti prilazima luke i u luci brzinom koja stvara valove koji mogu nanijeti štetu, drugim plovilima, obali i uređajima u luci,

15. na bilo koji drugi način ugrožavati sigurnost plovidbe, ljudskih života i okoliša.
Članak 63.
Luka je dužna na vidnom mjestu istaknuti važeću vremensku prognozu izdanu od strane Hrvatskog hidrometeorološkog instituta. 
U slučaju nailaska nepovoljnih vremenskih prilika ovlašteni predstavnik Luke dužan je pravovremeno poduzeti radnje radi sprečavanja ugrožavanja osoba, onečišćenja mora i obale, sprečavanja nastanka materijalne štete na uređajima i opremi Luke te o nailasku nevremena pravovremeno izvijestiti zapovjednika broda.

Članak 64.
U slučaju nepovoljnih vremenskih prilika zapovjednik broda dužan je pojačati vez broda u skladu s tehničkim mogućnostima broda i njegove opreme, a radi sigurnosti broda i luke.

Na zahtjev zapovjednika broda Luka će, uz naknadu, pojačati vezove broda svojom opremom.
Članak 65.
Nasukani, neupotrebljivi potonuli brod, brodica i plutajući objekti odnosno potonula stvar ne smiju se nalaziti unutar luke.
Članak 66.
Premještaj znači ponovni privez broda na drugo mjesto određeno za privez.

Brod se u luci premješta isključivo na temelju odluke ovlaštenog predstavnika Luke uz obavijest Kapetaniji.

Ovlašteni predstavnik Luke dužan je obavijestiti zapovjednika broda o potrebi premještanja broda najmanje 2 sata ranije.
Članak 67.
Brod u luci dužan je na priveznim konopima imati ispravno postavljene naprave za zaštitu od glodavaca.

Članak 68.
Priključivanje broda na električnu, vodovodnu i drugu mrežu Luke obavljaju djelatnici Luke.

Opskrba broda električnom energijom, pitkom vodom i drugim obavlja se na trošak naručitelja. 

Obaveza priključenja na električnu mrežu postoji i u slučaju stvaranja buke iznad dozvoljene, uslijed rada pomoćnih motora.

Članak 69.
Zapovjednik broda dužan je osigurati opskrbu broda prehrambenim i drugim zalihama.

Ukrcaj zaliha obavlja se na način koji odredi zapovjednik broda uz prethodnu suglasnost ovlaštenog predstavnika Luke.

Na zahtjev zapovjednika broda ukrcaj zaliha može se obaviti dizalicom Luke, uz uvjet da je zapovjednik broda odredio ovlaštenog člana posade broda za vezivanje, ovješenje i davanje signala dizaličaru Luke.

Trošak rada dizalice i dizaličara Luke snosi naručitelj.

Članak 70.
Ako zapovjednik broda primijeti da u luci ima predmeta koji ugrožavaju sigurnost plovidbe ili koji mogu oštetiti druge brodove, brodice, lučke objekte, naprave, uređaje i postrojenja ili onečistiti more, dužan je o tome odmah obavijestiti Kapetaniju i Luku.
Članak 71.
Ako brod, brodica ili plutajući objekt izgubi dio opreme ili tereta u luci, osoba koja upravlja brodom, brodicom odnosno plutajućim objektom, dužna je o tome bez odlaganja obavijestiti Kapetaniju i Luku.
Članak 72.
Tijekom boravka broda u luci na brodu koji nije u raspremi u svakom trenutku mora biti najmanje onaj broj članova posade kako je to navedeno u odgovarajućoj nacionalnoj svjedodžbi o najmanjem broju članova posade ili broj članova posade koji izričito odredi Kapetanija u svakom pojedinom slučaju.

Tijekom boravka broda u luci na brodu koji je u raspremi u svakom trenutku mora biti najmanje onaj broj članova posade kako je to navedeno u odgovarajućem rješenju Kapetanije u svakom pojedinom slučaju.
Ovlašteni predstavnik Luke može zbog tehnoloških razloga tražiti da na brodu bude veći broj članova posade od propisanog odgovarajućim rješenjem Kapetanije.
Kad se brod nalazi na sidrištu na njemu mora biti posada u sastavu u kojem se obavlja služba na brodu u plovidbi. 

Članak 73.
Brod privezan u luci smije koristiti brodsku zviždaljku i zastavni nakit samo uz prethodno odobrenje Kapetanije. 

U slučaju nužde i opasnosti te prilikom manevriranja brodska zviždaljka može se koristiti i bez prethodnog odobrenja Kapetanije. 
Članak 74.
Nakon priveza broda uz obalu, uz drugi brod, uz dok, odnosno nakon ulaska broda u dok, Luka će postaviti siguran prilaz za ulazak na brod i silazak s broda.

Sredstvo prilaza mora biti pristupačno, odgovarati svojoj namjeni i mora biti osigurano obostranim rukohvatom visine najmanje 1 m.

Ako se za pristup na brod koristi brodski siz ispod njega mora biti razapeta zaštitna mreža.
Zapovjednik broda dužan je osigurati postavljanje pojasa za spašavanje s konopom u neposrednoj blizini brodskog siza.

Noću pristup na brod i sredstvo prilaza moraju biti dovoljno osvijetljeni.

Članak 75.
Ulazak na brod i silazak s broda mora se obavljati isključivo uporabom postavljenog prilaza.

Ovlašteni predstavnik Luke može odobriti da se za pristup brod - obala, brod - dok, plovni objekt - brod koristi košara namijenjena za prijenos osoba koju prenosi dizalica.
Članak 76.
Tijekom boravka broda u luci dozvoljen je, uz dozvolu ovlaštenog predstavnika Luke, pristup brodu sljedećim osobama:

· članovima posade,

· djelatnicima brodogradilišta i njihovim kooperantima,
· predstavnicima naručitelja,

· predstavnicima klasifikacijskih društava i pomorskih ustanova koje kontaktiraju s brodom, državnim inspektorima i ovlaštenim osobama drugih državnih tijela,

· osobama koje zbog potrebe posla trebaju kontaktirati s brodom uz prethodnu dozvolu ovlaštenog predstavnika Luke,

· članovima obitelji posade broda.
Članak 77.
Zapovjednik broda dužan je predati odgovornoj osobi Luke popis posade i putnika, te popis članova njihovih obitelji koji dolaze na brod.

Članak 78.
Pristup osobama na lučko područje dopušten je uz odobrenje za kretanje i boravak u luci. 

Osobe su dužne kretati se lučkim područjem tako da ne ometaju kretanje vozila, brodogradilišne mehanizacije i obavljanje rada u luci.

Članak 79.
Dozvoljeno kretanje osoba mora se odvijati najkraćim sigurnim putom od glavnog ulaza do broda i obrnuto, a uputu o putu kretanja i mjestu priveza broda mora pružiti dežurna osoba na glavnom ulazu.

Članak 80.

Luka ne odgovara za nezgode ili štete, niti za one osobe koje imaju odobrenje za kretanje u luci, ako se nisu pridržavale odredbi ovog Pravilnika ili ako je do nezgode ili štete došlo uslijed djelovanja više sile ili pak djelovanjem trećih osoba.

Članak 81.
Posadi broda i drugim osobama nije dozvoljeno ulaziti u radionice i druga postrojenja Luke, osim u slučajevima službene potrebe i uz prethodni dogovor s ovlaštenim predstavnikom Luke o načinu i vremenu pristupa, koristeći pritom zaštitnu odjeću i obuću te druga potrebna zaštitna sredstva.

Članak 82.
Naručitelju odnosno ovlaštenom predstavniku naručitelja te predstavnicima Kapetanije, Ministarstva unutarnjih poslova i drugih državnih službi može se dozvoliti ulaz u luku vozilom uz prethodnu dozvolu dežurne osobe na glavnom ulazu uz suglasnost ovlaštenog predstavnika Luke.

Članak 83.
Motorna vozila smiju se kretati u luci samo označenim prometnim putovima.

Vozilo se treba kretati polagano i oprezno na način da ne ometa kretanje drugih vozila i ljudi.

Zabranjeno je parkiranje motornih vozila u radnim zonama luke odnosno na mjestima na kojima je istaknuta zabrana zaustavljanja i parkiranja.

Članak 84.
Ribolov, športske i druge aktivnosti mogu se obavljati u luci samo na osnovu odobrenja ovlaštenog predstavnika Luke uz suglasnost Kapetanije.
Zabranjeno je obavljanje aktivnosti iz stavka 1. ovoga članka kojima se ometa odvijanje pomorskog prometa na prilazu luci osim uz odobrenje Kapetanije.

Zahtjev za izdavanje odobrenja mora se podnijeti Luci najmanje osam dana prije dana predviđenog za obavljanje ribolova, športske ili druge aktivnosti u luci.
2. Posebne odredbe 
Članak 85.
Područje luke u kojoj se obavljaju radovi mora biti opasano odgovarajućom plivajućom branom 24 sata na dan.

Djelomično uklanjanje brane dopušteno je samo tijekom manevra uplovljavanja, pristajanja i priveza, odveza i isplovljenja, manevriranja brodova unutar luke te manevriranja pri ulasku i izlasku brodova u/iz doka u najkraćem razdoblju potrebnom za sigurno manevriranje.
Članak 86.
Brod u luci ne smije obavljati popravke koji ga čine nesposobnim za plovidbu ako prethodno nije obavijestio ovlaštenog predstavnika Luke.

Članak 87.
Za vrijeme boravka broda u luci, posadi broda ili nekom drugom izvođaču s kojim bi naručitelj samostalno dogovorio izvođenje radova nije dopušteno obavljanje bilo kakvih radova bez prethodne suglasnosti ovlaštenog predstavnika Luke.

Članak 88.
U slučaju zahtjeva naručitelja da dio radova redovnog održavanja obavi sama posada broda, zapovjednik broda je dužan predati ovlaštenom predstavniku Luke popis radova.

Ovlašteni predstavnik Luke dužan je odobriti izvođenje zatraženih radova te odrediti uvjete pod kojima će se ti radovi izvoditi.

Ovlašteni predstavnik Luke ne smije odobriti obavljanje radova za koje ocijeni da bi njihovo izvođenje moglo imati za posljedicu ugrožavanje ljudi, okoliša i imovine.
Članak 89.
Ovlašteni predstavnik naručitelja ima pravo prisustvovati izvođenju radova i obavljati nadzor kvalitete i tijeka radova kako na brodu tako i na mjestu izvođenja radova u krugu luke uz prethodnu obavijest ovlaštenom predstavniku Luke.

Članak 90.
Na brodu koji boravi u luci članovi posade broda koji izvode odobrene radove moraju poduzimati mjere zaštite kako bi se spriječilo onečišćenje mora, obala i/ili palube doka. 

Poduzimanje odgovarajućih mjera zaštite odnosi se i na izvođenje radova koji mogu onečistiti zrak, odnosno stvarati prekomjernu buku.
Članak 91.
Posada broda može izvoditi radove otvorenim plamenom nakon što je pribavila pisano Odobrenje za rad otvorenim plamenom koje izdaje ovlašteni predstavnik Luke na temelju zahtjeva zapovjednika broda.

Posada broda dužna je poduzimati propisane mjere zaštite od požara za vrijeme izvođenja odobrenih radova otvorenim plamenom.

Članak 92.
Radovi u tankovima goriva, drugim tankovima u kojima su bile zapaljive tekućine i plinovi, otvorenim plamenom na vanjskom plaštu tih tankova ili u njihovoj neposrednoj blizini mogu započeti nakon što je pribavljena Svjedodžba o degazaciji.

Tijekom radova iz stavka 1. ovog članka zapovjednik broda, ako radove izvodi posada, odnosno ovlašteni predstavnik Luke, ako radove izvode radnici Luke, dužni su osigurati stalni nadzor stanja atmosfere.
Članak 93.
Zabranjen je ulazak u prostore tereta ili susjedne prostore ako nisu prethodno provjetreni i atmosfera u njima sigurna za ulazak.

Ako atmosfera u prostoru nije sigurna za ulazak, u prostor se može ući samo iznimno, uz obvezno korištenje dišnih uređaja i prema propisanom postupku sukladno pravilima struke.

Članak 94.
Posada broda dužna je držati sve otvore na brodu na kojim se ne izvode radovi ili ne služe izvođenju radova propisno zatvorene.

Otvore koje je posada broda otvorila pri obavljanju odobrenih radova mora ograditi na siguran način.

Članak 95.
Posada broda ne smije skidati privremeno postavljena zaštitna sredstva kao ni ostale privremene instalacije i ograde koje je postavila Luka.

Članak 96.
Zapovjednik broda dužan je unaprijed odrediti način i putove napuštanja i spašavanja ljudi iz onih prostora gdje posada broda izvodi radove i o njima obavijestiti izvođače radova i ovlaštenog predstavnika Luke.

Članak 97.
Zapovjednik broda dužan je pridržavati se uputa ovlaštenog predstavnika Luke i/ili službe zaštite na radu Luke i/ili službe zaštite od požara Luke, radi otklanjanja opasnosti koje ugrožavaju sigurnost ljudi ili imovine u luci ili zaštite okoliša.

Članak 98.
Zapovjednik broda dužan je omogućiti službi zaštite od požara Luke pregled prostorija na brodu u cilju otklanjanja mogućih izvora požara, uz obvezatnu nazočnost člana posade broda određenog od strane zapovjednika broda.

Izvješće o izvršenom preventivnom pregledu dostavlja se zapovjedniku broda i ovlaštenom predstavniku Luke.

Članak 99.
Posada broda dužna je pridržavati se postavljenih znakova sigurnosti i obavijesti te ih ne smije uklanjati.
Članak 100.
Protupožarni aparati na brodu moraju tijekom njegovog boravka u luci biti uvijek ispravni i spremni za uporabu.

Iznimno, u slučaju potrebe odnošenja protupožarnih aparata radi provjere njihove ispravnosti na brodu mora biti najmanje 1/3 zahtijevanog broja aparata.

O trenutku odnošenja i povratka protupožarnih aparata s broda radi provjere njihove ispravnosti zapovjednik broda mora izvijestiti ovlaštenog predstavnika Luke.

Posada broda dužna je posvetiti posebnu pozornost mjerama osiguranja protupožarnog sustava C02, ako ga brod ima, kako ne bi došlo do njegovog nekontroliranog uključivanja.

Članak 101.
Ako je brodski protupožarni sustav izvan uporabe, zapovjednik broda dužan je o tome izvijestiti ovlaštenog predstavnika Luke, a Luka je dužna postaviti na brod dodatnu vatrogasnu opremu. 

Brod privezan u luci mora biti spojen protupožarnom cijevi s obale/doka na protupožarni cjevovod broda korištenjem međunarodne prirubnice ili na neki drugi prikladan način.
Članak 102.
Za vrijeme izvođenja radova na brodu moraju se osvijetliti svi prolazi i prilazi do mjesta rada napajanjem iz brodske mreže ili s kopna, izuzev mjesta rada na kojima to nije moguće učiniti. Na takvim mjestima rada osvjetljenje osigurava Luka.
Članak 103.

Pristanište i prilazni vatrogasni put moraju biti stalno slobodni od zapreka.
Članak 104.
Ovlašteni predstavnik Luke dužan je nakon završetka radova osigurati čišćenje korištenog dijela obale i svih ostalih kopnenih i morskih površina kao i doka.

Otpad koji je nekontrolirano ostavljen na području luke, odnosno koji onečišćuje obalu ili more, bit će uklonjen ili saniran na teret počinitelja.
Članak 105.
Stavljanje u pogon brodskog vijka, pramčanog ili krmenog porivnika te uporaba kormila od strane posade broda dopuštena je samo uz dozvolu ovlaštenog predstavnika Luke.

Članak 106.
Brod se može zadržati uz obalu nakon završetka radova samo po odobrenju ovlaštenog predstavnika Luke.

IV. PRIHVAT OTPADA I OSTATAKA TERETA S BRODA

Članak 107.
Zapovjednik broda dužan je dostaviti otpad i ostatke tereta u lučke prihvatne uređaje u skladu s odredbama MARPOL 73/78 Konvencije, Pravilnika o uvjetima i načinu održavanja reda u lukama i na ostalim dijelovima unutarnjih morskih voda i teritorijalnog mora Republike Hrvatske, ovog Pravilnika te Planom upravljanja otpadom i ostacima tereta s brodova na području luke posebne namjene Mali Lošinj. 
Zapovjednik broda dužan je ovlaštenom predstavniku Luke i Kapetaniji dostaviti podatke o brodskom otpadu i ostacima tereta 24 sata prije dolaska u luku ako je luka odredišta poznata ili odmah po saznanju luke odredišta ili najkasnije po isplovljenju iz prethodne luke. 

Članak 108.
Postupanje s otpadom u luci mora se obavljati sukladno Planu upravljanja otpadom i ostacima tereta s brodova na području luke posebne namjene Mali Lošinj koji propisuje prihvat i upravljanje brodskim otpadom i ostacima brodskog tereta na području pod upravljanjem Luke.

Članak 109.
Posada broda dužna je prikupljati smeće iz kuhinja, stambenih i drugih prostorija u posebne spremnike na brodu, a potom ga odložiti u spremnik na obali namijenjen za tu svrhu. 
U luci je zabranjeno spaljivanje smeća na brodovima.

Brod ne smije isploviti iz luke ako nije predao smeće. 

Članak 110.
Za vrijeme boravka broda na lučkom području na vezu zabranjeno je ispuštanje zauljenih voda, kaljužnih voda, otpadnih voda te fekalija.

Brod je dužan predati Luci ili ovlaštenim osobama prije isplovljenja iz luke zauljene, kaljužne i otpadne vode te fekalije sukladno Planu upravljanja otpadom i ostacima tereta s brodova na području luke posebne namjene Mali Lošinj. 

Predaja tvari iz stavka 2. ovog članka mora biti potvrđena pisanom potvrdom.

Predaju zauljenih, kaljužnih i otpadnih voda te fekalija ovlaštenim osobama dužan je osigurati i provesti zapovjednik broda ili njegov agent. 
Brod treba zauljeni otpad predati u namjenski tank na obali.
Luka je dužna osigurati prihvat otpadaka nastalih prilikom čišćenja i redovite upotrebe pomorskih objekata te pisano izvijestiti Kapetaniju prije isplovljenja pomorskih objekata o količini stvarno iskrcanog otpada.
Članak 111.
Iznimno, brod može proslijediti u slijedeću luku bez dostavljanja otpada, ako je vidljivo iz dostavljenih podataka da na brodu postoji dovoljno prostora za smještaj cjelokupnog otpada koji je nastao i koji će nastati tijekom namjeravanog putovanja broda do luke u kojoj će se taj otpad predati u adekvatne prihvatne uređaje.  
Članak 112.
Na morskom području luke zabranjen je iskrcaj balastnih voda koje nisu ukrcane tijekom plovidbe ili boravka u Jadranskom moru, osim ako nisu izmijenjene sukladno posebnim propisima.

Brod koji uplovljava u luku dužan je imati i primjenjivati Plan upravljanja balastnim vodama te postupati sukladno Pravilniku o upravljanju i nadzoru balastnih voda. 

V. NAJAVA, PRIJAVA ODLASKA I ODVEZ BRODA

Članak 113.
Predstavnik broda dužan je putem sustava CIMIS popuniti i dostaviti Prijavu odlaska broda odmah po saznanju planiranog odlaska broda, a ista mora biti cjelovita i točno popunjena te dostavljena najkasnije 1 sat prije ETD. 
Brod može napustiti luku nakon što mu je Kapetanija izdala Dozvolu odlaska broda.

Članak 114.
U slučaju nepovoljnih meteoroloških prilika ovlašteni predstavnik Luke zatražit će od Kapetanije mišljenje o sigurnosti broda i luke tijekom isplovljavanja.

Članak 115.
Zapovjednik broda odnosno agent broda koji isplovljava u domaću luku dužan je dostaviti putem sustava CIMIS svaku promjenu podataka koje je dostavio prilikom Najave dolaska broda tijekom plovidbe u međunarodnoj plovidbi.
Članak 116.
Zapovjednik broda dužan je najkasnije dva sata prije odlaska iz luke obavijestiti peljarsku postaju o namjeri isplovljenja.

Prilikom odlaska broda peljar se ukrcava na obali dok je brod još vezan, a iskrcava se na mjestu za iskrcaj peljara nakon što je brod isplovio iz Malološinjskog zaljeva i nakon što su otpušteni svi tegljači, ovisno što je kasnije.
Brod je dužan pri iskrcaju peljara peljarskoj brodici pružiti zavjetrinu, a peljaru osigurati siguran silazak sa broda propisanim peljarskim ljestvama, sizom ili kombinacijom peljarskih ljestava i siza uz odgovarajuće osvjetljenje noću.

Članak 117.
Zapovjednik broda dužan je izvijestiti VTS službu o namjeri isplovljenja iz luke ili sidrišta pozivom "VTS RIJEKA" na VHF radijskom kanalu, Ch 14 i predati Odlazno izvješće.

Odlazno izvješće (Departure report) treba sadržavati slijedeće:

A. Ime broda

B. Pozivni znak

C. Iskaz namjere: "isplovljenje".

Članak 118.
Smatrat će se da je brod isplovio iz luke kada je napustio područje luke.
Članak 119.
 Zapovjednik broda dužan je prijaviti Kapetaniji nestanak odnosno samovoljno udaljenje člana posade broda te svaku drugu promjenu u sastavu posade.

Članak 120.
Ako Kapetanija utvrdi da se na brodu koji namjerava isploviti iz luke nalaze osobe koje nisu upisane u popis posade odnosno popis putnika, zabranit će brodu da isplovi iz luke.

Kapetanija će zabraniti brodu da isplovi iz luke i u slučaju kad utvrdi da nedostaje propisani minimalni broj članova posade.

Članak 121.
Kapetanija će zabraniti brodu odnosno brodici isplovljenje iz luke ako utvrdi da je ukrcan veći broj osoba, putnika ili veća količina tereta nego što je to dozvoljeno, ili da je teret smješten na način da ugrožava sigurnost broda ili brodice i osoba na njima.
Članak 122.
Kapetanija može zabraniti isplovljivanje broda iz luke u slučaju nedovoljne sigurnosti broda ili prijetnje onečišćenju morskog okoliša.
VI. SNABDIJEVANJE BRODA GORIVOM, DERATIZACIJA I FUMIGACIJA 
Članak 123.
Snabdijevanje brodova pogonskim gorivom i/ili prekrcaj goriva može se odvijati samo na mjestima koje odredi Luka uz suglasnost Kapetanije. 
Snabdijevanje broda pogonskim gorivom i/ili prekrcaj goriva ne smije započeti bez odobrenja ovlaštenog predstavnika Luke.

Zapovjednik broda dužan je najmanje 24 sata prije početka snabdijevanja broda pogonskim gorivom zatražiti odobrenje od Luke.

Luka je dužna odmah izvijestiti Kapetaniju o izdavanju odobrenja ili obrazložiti odbijanje zahtjeva za odobrenje.

Zapovjednik broda dužan je obavijestiti Kapetaniju o početku i završetku snabdijevanja broda pogonskim gorivom.

Članak 124.
Ako se brod snabdijeva pogonskim gorivom iz drugog broda, ovlašteni časnici na brodovima dužni su prije početka snabdijevanja gorivom dogovoriti postupke, te o tome sastaviti Sigurnosnu kontrolnu listu za snabdijevanje broda gorivom (Bunkering Checklist) na propisanom obrascu sukladno Pravilniku o rukovanju opasnim tvarima, uvjetima i načinu ukrcavanja i iskrcavanja opasnih tvari, rasutog tereta i ostalog tereta u lukama, te načinu sprečavanja širenja isteklih ulja u lukama.

Članak 125.
Ako se brod snabdijeva pogonskim gorivom iz vozila, zapovjednik ili ovlašteni časnik na brodu i osoba koja upravlja vozilom za opskrbu broda pogonskim gorivom, dužni su poduzeti sve propisane mjere zaštite od požara, kao i mjere za sprečavanje onečišćenja okoliša.

Članak 126.
Brod koji se snabdijeva pogonskim gorivom dužan je za vrijeme boravka u luci držati zatvorene sve palubne ispuste te na vidljivom mjestu danju istaknuti crvenu zastavu, a noću crveno svjetlo vidljivo sa svih strana horizonta. 

Za vrijeme snabdijevanja broda pogonskim gorivom zabranjeno je kretanje na brodu, odnosno po obali, osobama čija prisutnost nije neophodna na mjestima na brodu, odnosno na obali. 

Kapetanija može iz sigurnosnih razloga i zaštite ljudskih života i okoliša te nepridržavanja odredaba ovoga članka, zabraniti početak i daljnje snabdijevanje broda pogonskim gorivom, kao i narediti brodu odnosno vozilu da napusti luku.

Članak 127.
Brod koji se snabdijeva pogonskim gorivom i/ili mazivom u luci treba poduzeti mjere radi sprečavanja onečišćenja mora.

Tijekom snabdijeva pogonskim gorivom i/ili mazivom posada i sredstva za gašenje požara moraju biti u stanju pripravnosti.

Za vrijeme snabdijevanja pogonskim gorivom obvezna je nazočnost vatrogasaca Luke s odgovarajućom opremom.

Tvrtka koja dostavlja pogonsko gorivo i/ili mazivo dužna je tijekom ukrcaja goriva postaviti zaštitne brane za sprečavanje onečišćenja mora.

Članak 128.
Za vrijeme snabdijevanja pogonskim gorivom na brodu se ne smiju obavljati radnje koje bi mogle dovesti do požara (skidanje rđe, varenje, brušenje, kovanje i slične radnje).
Članak 129.
U luci se može obavljati deratizacija i fumigacija broda, na zahtjev zapovjednika broda, naručitelja ili nadležnog državnog organa uz suglasnost odgovorne osobe Luke i Kapetanije na samo za to određenim mjestima, na određeni način i u određeno vrijeme.

Tvrtka koja je ovlaštena za obavljanje djelatnosti deratizacije i fumigacije broda dužna je:

· istaknuti upozorenje o opasnostima

· spriječiti pristup na brod neovlaštenim osobama

· čuvati brod sve do povratka posade na brod.

Ostala čišćenja pomorskih objekata, pri kojima nema opasnosti od nezgoda i onečišćenja mora (dezinfekcija, dezinsekcija i sl.) mogu se na uobičajeni način obavljati u svako vrijeme uz odgovarajuće preventivne mjere i uz prethodno odobrenje odgovorne osobe Luke.
VII. ULAZAK BRODA U DOK I IZLAZAK BRODA IZ DOKA

Članak 130.
Luka je dužna prijaviti ulazak broda u dok i izlazak broda iz doka Kapetaniji i provesti mjere sigurnosti i mjere sprječavanja onečišćenja mora te osigurati dežurstvo na doku izvan redovnog radnog vremena Luke.

Članak 131.
Zapovjednik broda dužan je omogućiti ovlaštenom predstavniku Luke provjeru:

· mjera sigurnosti broda prije dokovanja,

· bočnog nagiba i trima koji ne smije biti veći od dozvoljenog za dokovanje, 

· gaza broda,

· oblika podvodnog dijela broda i kobilice te smještaja izdanaka,

· količine, težine, mjesta uskladištenja i vrste tereta, ako ga ima na brodu, 

· pristupa higijenskim prostorijama (ove prostorije moraju biri zaključane).
Članak 132.
Prije uplovljavanja broda u dok zapovjednik broda dužan je predati ovlaštenom predstavniku Luke ili upravitelju doka potrebne nacrte za dokovanje i poduzeti sve mjere sigurnosti i opreza.

Članak 133.
Prilikom ulaska ili izlaska broda iz doka, zapovjednik broda dužan je surađivati s peljarom i tehničkim osobljem doka.

Članak 134.
Pri ulasku ili izlasku broda iz doka zabranjuje se korištenje brodskog vijka na udaljenosti manjoj od 10 m, osim u slučaju krajnje nužde.
Članak 135.
Prilikom ulaska broda u dok, odgovornost za sigurnost broda prelazi na Luku u trenutku kada je zapovjedniku broda priopćeno da je kobilica broda naslonjena cijelom svojom dužinom na centralne potklade doka.

Pri izlasku broda iz doka odgovornost Luke za sigurnost broda prestaje u trenutku kada brod zapliva cijelom svojom dužinom.

Članak 136.
Zapovjednik broda dužan je prije početka dokovanja pismeno izvijestiti Luku o svim poznatim neispravnostima, nedostacima ili oštećenjima brodskog trupa zbog kojih bi moglo doći do ugrožavanja sigurnosti broda i doka ili onečišćenja mora.
Članak 137.
Zapovjednik broda dužan je osigurati da su na brodu prilikom ulaska u dok ili izlaska broda s doka zatvoreni svi bočni prozori, otvori i nepropusna vrata te da su pomični dijelovi opreme i teret na brodu učvršćeni i osigurani od pomicanja.

Članak 138.
Za vrijeme ulaska u dok ili izlaska broda iz doka kao i za vrijeme boravka broda u doku zabranjeno je svako balastiranje tankova broda, kao i ukrcaj, iskrcaj ili pomicanje bilo kakvih težina na brodu.

Članak 139.
Zapovjednik broda i članovi posade ne smiju premještati, uklanjati ili dodavati konope, grede, podloge ili drugu opremu koju je postavilo osoblje Luke radi sigurnosti broda u doku.
Članak 140.
Za vrijeme boravka broda u doku zabranjena je uporaba brodskih sanitarnih prostorija i drugih uređaja koji imaju izljeve na vanjskoj oplati broda, a sami izljevi na brodu moraju biti zatvoreni.

Luka je dužna staviti na raspolaganje posadi broda sanitarne prostorije na doku ili na obali prema raspoloživim mogućnostima.

Sanitarni čvorovi na lučkom području moraju se održavati u skladu s higijensko​ - sanitarnim propisima.


Članak 141.
Za vrijeme boravka broda u doku zabranjeno je pokretanje glavnog stroja, a upravljanje kormilarskim uređajem, i pomoćni strojevi mogu se pokretati samo uz odobrenje ovlaštenog predstavnika Luke.

Članak 142.
Za vrijeme boravka broda u doku, sidra moraju biti uvučena i osigurana.
Spuštanje brodskog sidra dozvoljeno je samo uz odobrenje ovlaštenog predstavnika Luke.
VIII.  POKUSNA PLOVIDBA
Članak 143.
Pokusna plovidba broda može se obaviti ako brod posjeduje Svjedodžbu o sposobnosti broda za obavljanje pokusne plovidbe te uz prethodnu najavu Kapetaniji.

Mjere sigurnosti izvođenja pokusne plovidbe utvrđuje Kapetanija.
Članak 144.
Na brodu koji obavlja pokusnu plovidbu mora se nalaziti dovoljan broj članova posade koji osigurava sigurnu plovidbu.

Pored posade broda na brodu se mogu nalaziti i osobe koje obavljaju ili nadziru obavljanje radova ili ispitivanja.

Zapovjednik broda dužan je prije isplovljenja na pokusnu plovidbu predati Kapetaniji popis posade te popis ostalih osoba na brodu.
IX.  POSTUPCI U IZVANREDNIM OKOLNOSTIMA
Članak 145.
Zapovjednik broda koji plovi ili se nalazi u unutarnjim morskim vodama i teritorijalnom moru dužan je bez odgode obavijestiti MRCC Rijeka na VHF radijskom kanalu 16, VHF DSC kanalu,  Ch 70, ili besplatnom telefonskom broju - 195 (00 385 1 195) o:

· svakoj nesreći, nezgodi ili izvanrednom događaju koji utječe na sigurnost plovnog objekta,
· svakoj nesreći, nezgodi ili izvanrednom događaju koji ugrožava sigurnost pomorskog prijevoza,
· svakoj situaciji koja bi mogla dovesti do onečišćenja mora ili obale,

· svakom onečišćenju mora ili nezgodi koja može prouzročiti onečišćenje mora.

Obavijest mora sadržavati najmanje slijedeće podatke:

A. Ime broda

B. Pozivni znak

C. Pozicija plovnog objekta

D. Luka polaska

E. Odredište

F. Broj osoba na plovnom objektu

G. Pojedinosti o nesreći

H. Adresa na kojoj se mogu pribaviti podaci o opasnim i onečišćujućim teretima koji se prevoze na brodu

I. Poduzete aktivnosti na otklanjanju pretnji i mogućih posljedica

J. Drugi relevantni podaci u skladu s IMO Rezolucijom A.851(20).
Članak 146.
Brod mora bez odlaganja prijaviti Kapetaniji svaki izvanredni događaj koji se dogodio tijekom putovanja, a koji ugrožava sigurnost plovidbe, ljudske živote, te utječe na onečišćenje mora, a najkasnije jedan sat po ATA dostavom prijave.
Članak 147.
Zapovjednik broda koji plovi ili se nalazi u unutarnjim morskim vodama, teritorijalnom moru, zaštićenom ekološko - ribolovnom pojasu Republike Hrvatske dužan je obavijestiti VTS službu na VHF radijskom kanalu sektora o iznenadnim meteorološkim pojavama od značaja za sigurnost plovidbe, koje nisu sadržane u redovnim emisijama meteoroloških izvješća i izvanrednim vremenskim upozorenjima.

Članak 148.
Kada za vrijeme boravka broda u luci dođe do prijetnje za osobnu sigurnost, fizičkog napada na člana posade ili drugu osobu, krađe, razbojstva ili nekog drugog ugrožavanja osobne sigurnosti ili rizik oštećivanja imovine i broda, zapovjednik i/ili članovi posade dužni su odmah obavijestiti policijsku postaju odnosno nazvati jedinstveni europski broj za hitne službe 112.
O događaju zapovjednik mora odmah obavijestiti ovlaštenog predstavnika Luke i Kapetaniju.

Članak 149.
Luka je dužna bez odlaganja izvijestiti Kapetaniju o očitim nepravilnostima na brodu uočenim tijekom redovitih dužnosti, a koje mogu ugroziti sigurnost plovidbe broda ili predstavljati opasnost od onečišćenja morskog okoliša.
Članak 150.
Luka je dužna obavijestiti Kapetaniju o svakoj ozbiljnijoj nezgodi u luci i njenom obimu te neposredno poduzetim mjerama. 
Članak 151.
Trgovačko društvo koje obavlja ugovorenu djelatnost u luci, u slučaju teže povrede jedne osobe, lakše povrede više osoba ili smrti osobe na području luke na kojem obavlja djelatnost, dužno je obavijestiti ovlaštenog predstavnika Luke s kratkim opisom događaja.

Članak 152.
Posada broda dužna je pružiti prvu pomoć ozlijeđenim osobama na brodu.

O nastaloj nezgodi zapovjednik broda dužan je izvijestiti službu zaštite na radu Luke te dati kratki opis događaja.
Članak 153.
Nastupi li na brodu vezanom u luci teža povreda ili iznenadna teška bolest člana posade ili neke druge osobe, zapovjednik je dužan odmah nazvati jedinstveni europski broj za hitne službe 112.
O događaju se mora odmah obavijestiti ovlaštenog predstavnika Luke, Kapetaniju i policiju.
Članak 154.
U slučaju požara i/ili eksplozije na brodu i/ili doku, zapovjednik broda dužan je bez odlaganja organizirati gašenje požara, spašavanje i eventualno napuštanje broda.

O nastaloj nezgodi zapovjednik broda dužan je izvijestiti službu za zaštitu od požara Luke i ovlaštenog predstavnika Luke te nazvati jedinstveni europski broj za hitne službe 112.
Do dolaska vatrogasaca posada broda i ovlašteni predstavnik Luke moraju poduzeti sve moguće radnje kako bi se smanjila nastala šteta i ugasio požar. 

Članak 155.
U slučaju požara na brodu nakon dolaska profesionalne vatrogasne postrojbe i/ili vatrogasne jedinice Luke, zapovjednik broda i članovi posade dužni su slijediti njihove upute.


Članak 156.
Luka će u slučaju potrebe poduzeti mjere za odvez broda, spuštanje doka i izvlačenje broda iz luke u slučaju požara i/ili eksplozije na brodu i/ili doku.
Članak 157.
Osoba koja primijeti požar u luci dužna je o tome obavijestiti vatrogasnu službu i ovlaštenog predstavnika Luke. 

Odgovorna osoba Luke obavijestit će Kapetaniju o nastanku požara i poduzetim mjerama.

Članak 158.
„Plan napuštanja broda i spašavanja“ te  Plan napuštanja brodogradilišta mora biti postavljen na protupožarnom ormariću smještenom na palubi broda

Članak 159.
U slučaju nezgode na području luke zapovjednik broda i članovi posade broda dužni su pridržavati se uputa nadležnih osoba službe za zaštitu od požara Luke i staviti se na raspolaganje u slučaju udaljavanja u nuždi ili spašavanja ljudi.

Članak 160.
U slučaju onečišćenja mora ili obale uljem ili na drugi način, bez obzira na izvor i uzrok onečišćenja, ovlašteni predstavnik Luke dužan je u najkraćem vremenu izvijestiti Kapetaniju, te odmah započeti s primjenom mjera na sprečavanju širenja onečišćenja odnosno njegovom čišćenju.

Članak 161.
U slučaju nezgode koja bi mogla imati za posljedicu onečišćenje okoliša Luka je dužna postupiti prema Planu intervencija kod iznenadnog onečišćenja brodogradilišta i Planu intervencija kod iznenadnog onečišćenja mora u Republici Hrvatskoj.
Članak 162.
Posada broda koja je prouzročila ili primijetila onečišćenje ili nezgodu koja može prouzročiti onečišćenje, dužna je odmah o tome obavijestiti ovlaštenog predstavnika Luke.

Zapovjednik broda dužan je na traženje ovlaštenog predstavnika Luke staviti na raspolaganje posadu broda kao i provoditi ostale zatražene radnje u cilju što bržeg otklanjanja onečišćenja ili sprečavanja njegovog širenja.

Članak 163.
Luka je dužna ukloniti nastalo onečišćenje obale ili mora koje je prouzročio brod na trošak broda. 
Članak 164.
U slučaju štete koju je brod počinio luci, operativnim obalama, uređajima Luke ili drugome brodu u luci, ili u slučaju šteta na brodu počinjene radnjama radnika Luke opseg štete utvrđuje povjerenstvo kojeg čine ovlašteni predstavnik Luke, predstavnik broda i predsjednik kojeg imenuju navedeni predstavnici sporazumno. 

Ako se ne postigne sporazum o imenovanju predsjednika, njega imenuje lučka kapetanija Rijeka.

U slučaju štete počinjene luci ili drugome brodu u luci, ili uređajima Luke brodar je dužan namiriti nastalu štetu ili pružiti jamstvo u visini procijenjene štete prije isplovljenja iz luke.

Zapovjednik i ovlašteni predstavnik Luke dužni su prijaviti havariju Kapetaniji.
Članak 165.
Luka ne odgovara za nezgode ili štete nastale članovima posade, drugim osobama ili brodovima ukoliko se nisu pridržavali odredbi ovog Pravilnika ili ako je do nezgode ili štete došlo uslijed djelovanja više sile ili pak djelovanjem trećih osoba.
X. ČUVANJE BRODOVA

Članak 166.
Luka je dužna dopustiti trećim osobama privremeno čuvanje broda kojemu je Kapetanija ili trgovački sud zabranio isplovljenje ako su se u trenutku zabrane isplovljenja nalazili u luci.

XI. PRIJELAZNE I ZAVRŠNE ODREDBE
Članak 167.
Ovaj Pravilnik na koji je prethodnu suglasnost dala Lučka kapetanija Rijeka svojim aktom Klasa: 342-21/16-02/01, Ur.broj: 530-04-4-2-3 od 21.01.2016. godine, stupa na snagu osmog dana od dana objave na oglasnoj ploči Luke.
Članak 168.

Ovaj Pravilnik biti će vidno izložen u uredu Luke, te na ostalim pogodnim mjestima u luci. 
Članak 169.
Danom stupanja na snagu ovog Pravilnika prestaje važiti Pravilnik o uvjetima i načinu održavanja reda u luci posebne namjene brodogradilišta Mali Lošinj u Malom Lošinju iz 2006. godine te Pravilnik o izmjenama i dopunama Pravilnika o uvjetima i načinu održavanja reda u luci posebne namjene brodogradilišta Mali Lošinj u Malom Lošinju iz 2013. godine.







            Direktor brodogradilišta








            Antony Saganić, ing.
Objavljen dana: 07.12.2015.
Stupio na snagu: 15.12.2015.
Prilog 1. Područje luke posebne namjene brodogradilište Mali Lošinj (bivši Prilog 3.)
Prilog 2. Prikaz tehnoloških cjelina luke posebne namjene brodogradilište Mali Lošinj (bivši Prilog 4.)
Prilog 3. Prikaz sjevernog bazena C (bivši Prilog 5.)
Prilog. 4. Prikaz dubina na području luke posebne namjene brodogradilište Mali Lošinj (bivši Prilog 6.)

